Vaade Keila kirikule läänest
**Keila Mihkli kirik** on luterlik kirik Keilas.

Vaade Keila kirikule lõunast
Kirikus tegutseb EELK Keila Miikaeli kogudus. Kiriku aadress on alates 7. detsembrist 2017 Keskväljak 1.

Keila kirik on Harju maakonna suurim keskaegne maakirik.

Kirikus on orelimeister August Terkmanni 1911. aastal valminud orel 2 manuaali ja 20 registriga.

Arhitektuur
-----------

Keila kiriku 13. sajandil püstitatud algkirikust on säilinud ainult ruudukujulise kooriruumi külgseinad. Teisest ehitusperioodist 14. sajandil pärineb teravkaarne lääneportaal, mis järgib Tallinna toomkiriku eeskuju: sirge talumiplaat, ümarmõika ja -turbaga servistatud kaar ja palendid. Palendeid seob lävepakuga väike kolmnurkne eendaste. Kiriku kahelööviline võlvitud pikihoone, kolmekülgne koorilõpmik ja lõunaportaal pärinevad kolmandast ehitusperioodist 15.–16. sajandil. Võlvimisel on kasutatud erandlikke ruumisiseseid tugipiilareid. Massiivsete vööndkaartega teravkaarseid servjoonvõlve toetab rida neljatahulisi piilareid kiriku keskel, konsoolid ja talumid on rustikaalselt lihtsustatud vormiga nagu see on iseloomulik Tallinna hilisgootikale.

Käärkamber kiriku põhjaküljel ehitati 18. sajandi lõpuveerandil. 19. sajandi lisandused on kirikutorni naivistlik-eklektiline uusgootiliku ambitsiooniga kujundus (lääneukse joonia sammastele toetuv ja leegimotiividega kaunistatud vimperg, torniakende raidkivist raamistused konsoolide, kaarfriisikatkenditega ja ristlillikutega, ümarplastilised evangelistide sümboleid kujutavad skulptuurid katusejalamil) ja roosaken lõunaportaali kohal, nende autor on Tallinna kiviraidur Johann Gottfried Exner.

Keila kirikuaia piirdemüür väravatega

Kirikuaed
---------

Keila kirikuaia Vääna mõisa von Stackelbergide kabel
Keila kirikuaias asub mitu hauakabelit, mis on rajatud pärast 1772. aastat, kui kirikutesse matmine keelati.

Rõngasrist Keila kirikuaias
Ääsmäe mõisa von Glasenappide grottkabel
Ohtu mõisa von Meyendorffide grottkabel
Vanim neist on Vääna mõisa von Stackelbergide klassitsistlik kabel, mis on kujundatud antiikse topeltanttempli eeskujul kahe joonia sambaga fassaadil. Ääsmäe mõisa von Glasenappide grottkabel valmis 19. sajandi teisel poolel ja selle järelklassitsistlikul sümmeetriliste krohviliigendustega fassaadil on 15. sajandi pärane uusgooti astmikportaal uusrenessanss-stiilis kassettuksega ja kõrge profileeritud portaalavaga fassaad. 

Ohtu mõisa von Meyendorffide uusgooti stiilis grottkabel on ehitatud puhtalt tahutud dolomiitkvaadritest, selle sokkel on maakividest, esiküljel on laia karniisiga astmikfrontoon ja Tallinna hilisgootika stiilis talumiplaadiga raidportaal, mida ehib perekonnavapp ja uusbarokse võremotiiviga malmuks. Meyendorffidele kuuluval teisel kabelil on lihtne ristkülikukujuline põhiplaan ja viilkatus, nagu ka kolmel talupoeglikul kabelil kirikuaia servas.

Kirikuaias on mitu 17. sajandist pärit talupoegade rõngasristi, mis viitavad tolleaegsete talupoegade heale elujärjele. Kirikuaeda on ka maetud sh Straelbornide perekonna liikmed: Wilhelm Reinhold Otto von Straelborn (1848−1912), riiginõunik, Harjumaa kreisisaadik, Eestimaa rüütelkonna maanõunik, Tallinna linnavolinik, Saue, Vanamõisa, Perila, Rätla mõisnik ning Hermann von Straelborn (1871–1886), Klooga mõisnik Johann Moritz Pancratius (Pankratius) von Klugen (1791–1873) ja tema abikaasa Anna Emilie Charlotte von Klugen (sünd von Stackelberg) (1805–1874) ning nende tütar Katharine Wilhelmine Gustava Sophie von Klugen (1823–1890) ja Konstantin Alexander Kasimir von Klugen (1830–1916). Kirikuaias on Glehnide rahula, kuhu on maetud Peter von Glehn (1796–1843), Jälgimäe mõisa pärushärra ja Keila kiriku koguduse eestseisja.

Keila koguduse pastorid: isa Johann Middendorf ja poeg Stephan Middendorf, isa Otto Reinhold von Holtz vanem ja poeg Otto Reinhold von Holtz noorem ning isa Carl Georg Fick ja poeg Max Wilhelm Fick ning Ado Köögardal. Holtzidele on püstitatud ühine obeliski kiriku välisseina lähedale. Noorema Holtzi sõber, Saue ja Saku mõisa pärushärra Karl Friedrich von Rehbinder püstitas tema mälestuseks massiivse paeristi, mis on kirikuaia kõrgeim hauatähis. Fickide matmispaik asub kiriku lõunaküljel, Holtzide vahetus läheduses. Ado Köögardal on maetud Keila kiriku välisseina lähedale.

Lõplikult suleti kirikuaed matusteks 1960-ndate lõpus. Viimased kirstumatused on pärit aastatest 1966-67. 
Alates 1990-ndate keskpaigast on kirikuaed taas matusteks avatud ning sinna on maetud juba kümneid urne. 

 *Pikemalt artiklis Keila kirikuaed*

Ajalugu
-------

Taanlased valisid Keila mäe Vomentakae kihelkonna kiriku asukohaks. 13. sajandi esimesel poolel rajatud esialgne kirik ehitati puust ja pühendati peaingel Miikaelile. Sama sajandi lõpus valmis avar nelinurkne kabel, kuid pikihoone ehitati arvatavasti 14. sajandi esimesel poolel. 1452. aastal läks Keila kirik Tallinna Toomkiriku alluvuselt Tallinna Komtuurkonna alluvusse. 

Liivi ordu valduses toimusid 15. sajandi lõpul ja 16. sajandi alguses suured kiriku ümberehitused. 1489. aastast on kirik kahelööviline, mis on küllaltki harvaesinev ruumilahendus Eestis kirikutes. 15.–16. sajandist säilinud vöörmündrite arveraamatute järgi oli Keila kirik üsna jõukal järjel, seal oli neli altarit. Liivi sõja ajal 1558. aastal kirik rüüstati ja purustati. 

Aastaks 1596 kirik taastati. Kiriku sisemuse taastamisel jõudis 1632. aastal Keila kirikusse Tallinnas Tobias Heintze töökojas valminud suur renessanssaltar. Samast pärines ka kantsel. Rootsi ajast pärinevad tänapäeva kirikus altar, kantsel ja kaks kroonlühtrit.

1839. aastal telliti kirikule Saksamaalt uus orel, mis ehitati ümber 1914. aastal ja remonditi 1997. aastal. Tänapäevase välimuse sai kirik 1851. aastal (roosaken, torni kaarmotiivid, peaportaali raamistamine sammastega jm) ning kiriku sees lõppesid viimased suuremad ehitustööd 1939. Siis ehitati tänini töötav küttesüsteem, lammutati Eestis väga haruldane vahevõre ning ka üks mõisnike loož. Kellatorn on koos ristiga 50 meetrit kõrge. Kiivrit remonditi aastatel 2004–2005, kui selle sõrestikku tugevdati ja pandi peale uus plekk. Rist võeti tornist alla ning kullati. 2017. aastal sai kirik uue, kolmanda kella. 2020. sügisel algas pikihoone katuse remont, mis vältab ka aastal 2021. 

1939. aastal eemaldati kirikust remondi tõttu altari kinkinud Saue ja Saku mõisniku Bernhard von Scharenbergi ja tema abikaasa Anna von Roseni pildid. Kuigi muinsuskaitseinspektor Eerik Laid tegi koguduse juhatusele korralduse maalid endisse kohta tagasi panna, ei tahtnud kogudus jumalat paludes enam põlvitada endiste orjaperemeeste piltide ees, pealegi ei olevat need algsed maalid, vaid Tallinna fotograafi Reisbergi tehtud koopiad.

Pilte
-----

* Kiriku roosakenKiriku roosaken
* Kirikutorni ümarakenKirikutorni ümaraken
* Kirikutorni rist ja munaKirikutorni rist ja muna
* Kirikutorni raidkujuKirikutorni raidkuju
* Kirikutorni raidkujuKirikutorni raidkuju
* Kirikutorni raidkujuKirikutorni raidkuju
* Kirikutorni raidkujuKirikutorni raidkuju
* Kirikutorni raidkujuKirikutorni raidkuju
* Kabel kirikuaias 19. sajandistKabel kirikuaias 19. sajandist
* Keila kirikuaia kabelKeila kirikuaia kabel
* Keila kirikuaia kabelKeila kirikuaia kabel

Vaata ka
--------

* Võnnu kirik

Viited
------

1. ↑  "Aadressiandmete infosüsteemi avalik teenus". *Maaamet.ee*.
2. ↑  Keila kirikuaia piirdemüür väravatega,14.-19.saj. kultuurimälestiste riiklikus registris (vaadatud 25.09.2022).
3. ↑  Keila kirikuaia Vääna mõisa kabel, 19. saj kultuurimälestiste riiklikus registris (vaadatud 04.12.2023).
4. 1 2 3 4 5 6 7 8 9  ""Keila kiriku ajalugu"". *www.eelk.ee*. Originaali arhiivikoopia seisuga 4.05.2012. Vaadatud 07.11.2011..
5. ↑  V. Raam. Keila kirikuaia kabelid. – Eesti arhitektuur 3. Tallinn, 1997.
6. ↑  Evelin Povel, Kohtumised kirikuaias 3. Keila Leht, nr. 5, 5 veebruar 2021
7. ↑  Keila kirikuaed,14.-19.saj. kultuurimälestiste riiklikus registris (vaadatud 25.09.2022).
8. 1 2  Aivar Põldvee. "Kilde Keila ajaloost". // Harjumaa ja harjulased. Koostaja Ahto Kaljusaar. Tallinn: Perioodika, 1990. Lk 17–28.
9. ↑  Heino Gustavson. "Keila". Eesti Raamat. 1979.
10. ↑  Heli Nurger. "Keikæl, Kegel, Keila". 2003. ISBN 9985-915-6-0.
11. ↑  Mõisahärraste pildid Keila kirikusse. Rahvaleht nr 98, 26. aprill 1940. Lk 4.
12. ↑  Keila kirikuaia kabel 5, 19.saj. kultuurimälestiste riiklikus registris (vaadatud 25.09.2022).

Välislingid
-----------

|  |  |
| --- | --- |
|  | Pildid, videod ja helifailid Commonsis: **Keila kirik** |

* Keila kirik,14.-19. saj kultuurimälestiste riiklikus registris
* Keila kiriku aeropanoraam
* Keila Miikaeli kogudus
* eestigiid.ee, Keila Mihkli kirik
* FOTOD: Keila kiriku kabelist leiti iidne hauakamber. Delfi, 4. juuni 2010

Keila kirik
Keila kihelkond

**Kirik**: Keila kirik  

**Pastoraat**: Keila kirikumõis  

**Peamõisad**: Haabersti mõis | Harku mõis | Jõgisoo mõis | Jälgimäe mõis | Keila mõis | Keila-Joa mõis | Klooga mõis | Kumna mõis | Laulasmaa mõis | Lehola mõis | Naissaare mõis | Ohtu mõis | Rahula mõis | Rannamõisa mõis | Saku mõis | Saue mõis | Tuula mõis | Tännassilma mõis | Valingu mõis | Vana-Karjaküla mõis | Vanamõisa mõis | Voore mõis | Vääna mõis | Ääsmäe mõis | Üksnurme mõis  

**Kõrvalmõisad**: Humala mõis | Hüüru mõis | Käesalu mõis | Maeru mõis | Meremõisa mõis | Muraste mõis | Mustamäe mõis | Peetri mõis | Uue-Karjaküla mõis | Vana-Pääla mõis | Viti mõis  

**Poolmõisad**: Koppelmaa mõis | Kuivaveski mõis | Kõltsu mõis | Luka mõis | Niitvälja mõis | Tiskre mõis | Vismeistri mõis  

**Karjamõisad**: Aru mõis | Juuliku mõis | Kalda mõis | Kiisa mõis | Laabi mõis | Laoküla mõis | Lehmja mõis | Nahkja mõis | Pällu mõis | Suur-Aru mõis